[{"text_idx": "#000003", "text": "Mewn ge\u0302m gyffrous yn Nulyn fe gurodd y Gwyddelod y Cymry o 40 i 32."}, {"text_idx": "#000004", "text": "O fewn chwe munud roedd yna dri phwynt i Leinster wedi go\u0302l gosb Jonny Sexton ond ddwy funud wedyn fe lwyddodd Leigh Halfpenny i unioni'r sgo\u0302r."}, {"text_idx": "#000005", "text": "Cic arbennig wedyn gan Leigh Halfpenny i roi'r Scarlets ar y blaen ond o fewn munudau go\u0302l gosb arall i Jonny Sexton a dyma unioni'r sgo\u0302r eto."}, {"text_idx": "#000006", "text": "Ond fu'r sgo\u0302r ddim yn gyfartal yn hir gan i Sexton sicrhau go\u0302l gosb arall ac wedi 29 munud roedd yna gais i Devin Toner gan ddod a\u0302'r sgo\u0302r i 14-6. Methiant fu ymdrech Sexton i gael trosiad."}, {"text_idx": "#000007", "text": "Tro'r Scarlets oedd hi wedyn wrth i Johnny McNicholl sgorio cais wedi gwaith paratoi da gan Steff Evans ac wedi 35 munud tri phwynt oedd ynddi."}, {"text_idx": "#000008", "text": "Ond cyn diwedd hanner amser Aaron Shingler yn gorfod gadael y cae oherwydd anaf ac fe gafodd mwy o wynt ei dynnu o hwyliau'r Scarlets wrth i James Lowe sgorio cais i Leinster ac roedd trosiad Sexton eto yn llwyddiannus."}, {"text_idx": "#000009", "text": "Y sgo\u0302r ar hanner amser oedd 21-11."}, {"text_idx": "#000010", "text": "Roedd y ddau di\u0302m ar da\u0302n ar ddechrau'r ail hanner ac yn y munudau cyntaf roedd amddiffyn y Scarlets yn gryf wrth iddynt beidio ag ildio i bwysau Leinster."}, {"text_idx": "#000011", "text": "Y Gwyddelod a sgoriodd gyntaf wrth i Sean Cronin sgorio cais ac roedd cicio Sexton yn gwbl gywir unwaith eto gan ddod a\u0302'r sgo\u0302r i 28-11."}, {"text_idx": "#000012", "text": "Wedi gwta awr i mewn i'r ge\u0302m cais arall i Leinster (33-11) gan Jordan Larmour."}, {"text_idx": "#000013", "text": "Chwarter awr cyn diwedd y ge\u0302m fe adawodd rhai o gefnogwyr y Scarlets yn gynnar ond petaent wedi aros mi fuasent wedi gweld Johnny McNichol yn sgorio cais i'w ti\u0302m ac roedd trosiad Leigh Halfpenny yn llwyddiannus (33-18)."}, {"text_idx": "#000014", "text": "Ond yna cais llwyddiannus gan Jack Conan - y pumed i Leinster ac wrth i'r trosiad lwyddo roedd y sgo\u0302r yn 40-18 ddeg munud cyn y chwiban olaf."}, {"text_idx": "#000015", "text": "14 dyn oedd gan y Scarlets ym munudau olaf y ge\u0302m wrth i Jonathan Evans gael triniaeth ond cyn diwedd y ge\u0302m roedd yna gais cysur i'r cochion gan Werner Kruger ac fe lwyddodd trosiad Daniel Jones hefyd."}, {"text_idx": "#000016", "text": "Ond yna fe ddaeth cais arall i Johnny McNicholl - y trydydd ac roedd cicio Halfpenny eto yn gywir."}, {"text_idx": "#000017", "text": "Y sgo\u0302r terfynol oedd 40-32 ac yn o\u0302l yr arbenigwyr roedd y fuddugoliaeth yn un haeddiannol i di\u0302m gorau Ewrop."}, {"text_idx": "#000018", "text": "Seren y ge\u0302m oedd Jonny Sexton."}, {"text_idx": "#000020", "text": "Fis yn unig yn o\u0302l, yn yr un stadiwm, cafodd y Scarlets eu trechu o 38-16 gan Leinster yn rownd gynderfynol Cwpan Pencampwyr Ewrop."}, {"text_idx": "#000021", "text": "Er mwyn cyrraedd y rownd derfynol yn Stadiwm Aviva roedd y Scarlets wedi trechu'r Cheetahs yn rownd y chwarteri a Glasgow yn y rownd gynderfynol."}, {"text_idx": "#000022", "text": "Roedd y Cymry'n ceisio ailadrodd eu llwyddiant y llynedd, pan wnaethon nhw drechu Munster o 46-22 i ennill y gynghrair - y Pro12 bryd hynny - ond methiant fu eu hymdrech yn 2018."}, {"text_idx": "#000024", "text": "Scarlets yn cyrraedd ffeinal y Pro14"}, {"text_idx": "#000025", "text": "Prif StraeonAmhariad i deithwyr Trafnidiaeth Cymru i barhauPublished5 awr yn o\u0302lCyhoeddi enillydd Tlws John a Ceridwen HughesPublished57 munud yn o\u0302lAil berson wedi marw ar o\u0302l gwrthdrawiad CaerffiliPublished7 awr yn o\u0302l"}, {"text_idx": "#000028", "text": "Ail berson wedi marw ar o\u0302l gwrthdrawiad Caerffili"}, {"text_idx": "#000032", "text": "Cwis: Cysylltiadau Cymru a Ffrainc"}, {"text_idx": "#000037", "text": "'Dwi eisiau ysbrydoli pobl i beidio colli calon'"}]